《昨游寄徐子美学正》
宋代·郭祥正

念昔未弱冠，与君昆弟游。各怀经纶业，壮气凌阳秋。

知音得袁宰，鉴赏称琳璆。君家天地崩，泣血城南陬。

释服就乡举，名姓必见收。数为礼部黜，考命宁怨尤。

子山仅五十，感疾遽不瘳。子美如孤鸿，哀鸣大江头。

其声最酸楚，闻者皆涕流。有才多困蒙，此理不可求。

我初佐星子，老守如素仇。避之拂衣去，寓迹昭亭幽。

篇章自此富，写咏穷欢忧。慈母待禄养，复尉湓浦州。

随辟宰环峰，碌碌三载周。才归遭酷罚，五体戕戈矛。

旦夕期殒灭，馀生安敢偷。粗能襄事毕，寒饿妻儿羞。

复入湖外幕，万里浮扁舟。几葬江鱼腹，迍邅百端愁。

到官未三月，开疆预参谋。招降五万户，给田使锄耰。

论功辄第一，谤语达冕旒。得邑敢自诉，断木当沉沟。

儿女相继死，泣多昏两眸。脱去殊未能，游鳞已吞钩。

春风吹瘦颊，黄尘蒙弊裘。才趋合肥府，又鞫历阳囚。

荒庭忘岁月，忽见花枝柔。清明动乡思，一水嗟滞留。

却忆藏云会，雕盘荐珍羞。高吟凌李杜，猛饮咍阮刘。

野寺想如昨，游人今白头。倏忽三十年，老大功名休。

日毂不暂止，吾生信如沤。有酒尚可醉，馀事皆悠悠。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。